Wêreld te verdeeld om Covid-19 te oorwin – VN | Netwerk24
Wêreld te verdeeld om Covid-19 te oorwin – VN
17 Oktober 2020 22:38
Antonio Guterres Foto: reuters
Verdeeldheid veroorsaak dat die wêreld nie die Covid-19-pandemie kan baasraak nie.
António Guterres, sekretaris-generaal van die Verenigde Nasies (VN), het Saterdag gesê 'n daadwerklike poging is nodig om te voorkom dat miljoene mense in armoede en hongersnood verval.
Die voormalige eerste minister van Portugal sê baie meer kon gedoen gewees het as lande saamgewerk het om die siekte, waaraan meer as 'n miljoen mense dood is, te bestry.
"Die Covid-19-pandemie is 'n groot globale uitdaging vir die ganse internasionale gemeenskap en vir my as sekretaris-generaal van die Verenigde Nasies," het Guterres aan die Portugese nuusagentskap Lusa gesê.
"Ongelukkig is dit 'n toets wat die internasionale gemeenskap tot dusver gedruip het."
Hy sê by gebrek aan gekoördineerde maatreëls "kan 'n mikroskopiese virus miljoene mense in armoede en honger dompel, met rampspoedige ekonomiese gevolge in die jare wat voorlê."
Infeksies is in meer as 210 lande en gebiede aangemeld sedert die eerste gevalle in Desember 2019 in China aangemeld is. – Reuters